OBH 9550/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspárné dr. Pere Katalin
Az eljárás megindulása

A panaszos beadványában azt sérelmezte, hogy jogalap nélkül felvett ellátás címén a Nyugdíjfolyósító Igazgatóság 616.244 Ft visszafizetésére kötelezte, leveleire választ nem kapott.

Érintett alkotmányos jogok

Szociális biztonsághoz való jog [Alk. 70/E. § (1-2) bek.]

Alkalmazott jogszabályok

A társadalombiztosításról szóló 1975. évi II. tv. (T.)

Megállapított tényállás

A panaszos részére a Borsod Megyei Társadalombiztosítási Igazgatóság 1967. október 1-től mezőgazdasági termelőszövetkezeti munkaképtelenségi járadékot állapított meg. Ezt az ellátást a Nyugdíjfolyósító igazgatóság a 641-22680-4 nyugdíjfolyósítási törzsszámon utalja jogosult részére.

Tekintettel arra, hogy a panaszos munkaképesség csökkenése 100 %-ban fennáll, és ez az állapota 16. életévének betöltése előtt keletkezett, így édesapja 1980. május 7-én bekövetkezett halálát követően a Nyugdíjfolyósító Igazgatóság árvaellátást is megállapított részére. Ez az ellátás a 607-13152-4 törzsszámon került folyósításra. A Nyugdíjfolyósító Igazgatóság a kettős folyósítás tényét - melyet a törvény tilt - csupán 1997-ben észlelte. Ekkor az I. fokon eljárt szerv 1997. június 2-án kelt határozatával a mezőgazdasági termelőszövetkezeti járadék szüneteltetéséről, illetőleg a kettős folyósítás felfedezését megelőző öt éven belül jogalap nélkül felvett 616.244 Ft visszafizetése iránt intézkedett. A határozat ellen a panaszos fellebbezést terjesztett elő. 

A másodfokú eljárás keretében a Nyugdíjfolyósító Igazgatóság vezetője 1997. november 13-án kelt másodfokú határozatával a fellebbezést elutasította, azonban a panaszost méltányosságból mentesítette 416.244 Ft jogalap nélkül felvett ellátás visszafizetése alól, és a fennmaradó 100.000 Ft visszafizetését 1.500 Ft-os havi részletekben engedélyezte. Az előbbi másodfokú határozatot a Nyugdíjfolyósítási Igazgatóság vezetője saját hatáskörben eljárva részben megváltoztatta akként, hogy a panaszost az általa jogalap nélkül felvett nyugellátásból csupán 48.912 Ft visszafizetésére kötelezte 1.000 Ft-os részletekben, a korábbi másodfokú határozat nyugellátás szüneteltetésére vonatkozó rendelkezést hatályában fenntartotta.

A panaszos a másodfokú határozat ellen keresettel élt, a Pesti Központi Kerületi Bíróság a tárgyalás időpontját 1998. június 11-re tűzte ki.

A fentiekre tekintettel a további vizsgálatra - hatáskör hiányában - nincs lehetőség.

Budapest, 1998. június 22.

Dr. Polt Péter